钦定古今图书集成/明伦汇编/氏族典/第228卷 > 杨彦询
## 钦定古今图书集成/明伦汇编/氏族典/第228卷 > 杨彦询

按《五代史杨彦询传》：“彦询字成章，河中宝鼎人也。少
事青州王师范，师范降梁后见杀，彦询乃之魏，事杨
师厚为客将。魏博叛梁，入于晋，彦询因留事晋。庄宗
灭梁，以彦询为引进副使，奉使吴蜀，常称旨，历德州
刺史、羽林将军。晋高祖镇太原，废帝以彦询为太原
节度副使。后高祖反，乞兵于契丹，契丹耶律德光立”
高祖于太原，以兵送至河上，彦询为宣徽使。明年，拜
感德军节度使，复入为宣徽使，又拜安国军节度使。
天福七年，徙镇镇国，为政有惠爱。以病风罢为右金
吾卫上将军。卒，年七十四，赠太子太师。